Rêxistinanê sosyalîstan verê Operaya Surayya de operasyonê qirkerdişê sîyasî yê vera ESP û SDGFyî protesto kerdî û mesajê 'Ma do teslîmê zaliman nêbê' da. Çalakîye de ke binê ablûqaya polîsan de ameye kerdenei pankartî ameyî akerdene, sloganî ameyî vatene.
Çalakîye de Hetkarê Hemserekanê ESPyî Beycan Taşkiranî qisey kerd û vat: ''Ma do vera sîyasetê şerî, dişmenîye û nîjadperestî vajê nê. Seba ameyoxê azadî û têdûştî yê kurd, tirk, karker û kedkaran ma do têkoşîn bikerê. Eke ma bibê yew do teqez ser bikewê.''
Hemserekê Pêroyî yê SDGFyî Denîz Bahçecîyî vat: ''20 embazê ma bi fermanê qesre ameyî destbendkerdene. No meşrû nîyo. Ma venga pêro ciwanan danê ke vera faşîzmî têkoşînê hemparî bikerê.''
Hemserekê HDPyî yê Îstanbulî Erdal Avciyî zî çalakîye de qisey kerd û îfade kerd ke AKP-MHp bi nê operasyonan armanc keno ke muxalefet hîş bikero û vat: ''Nê zananê ke do ser nêkewê. Seba ke emrê îqtîdarê xo derg bikerê wina têgêrenê. Ê çend ma destbedn bikerê, bitepişê zî têkoşînê ma do dewam bikero. Destê şima ra çita yeno bikerê.''
